
Parlamentul  României

Camera  Deputaţilor

Comisia pentru industrii si servicii
Bucureşti, 17.09.2014                           Nr.4c-3/266/2014



AVIZ

asupra propunerii legislative privind administrarea şi gestionarea
domeniului de nivel superior „.ro”


În conformitate cu prevederile art.95 din Regulamentul Camerei Deputaţilor, republicat, Comisia pentru industrii şi servicii a fost sesizată, pentru aviz care va fi transmis Comisiei pentru tehnologia informaţiilor şi comunicaţiilor cu propunerea legislativă privind administrarea şi gestionarea domeniului de nivel superior „.ro”, transmisă cu adresa nr.P.L.x382 din 2 septembrie 2014, înregistrată sub nr.4c-3/266 din 3 septembrie 2014.


Propunerea legislativă are ca obiect reglementarea administrării şi gestionării domeniului de nivel superior „.ro” prin preluarea acestei activităţi de la Institutul Naţional de Cercetare-Dezvoltare în Informatică-I.C.I. Bucureşti, instituţie publică cu personalitate juridică în coordonarea Ministerului pentru Societatea Informaţională, la Registrul pentru numele de domenii ,,.ro", care va fi în administrarea şi gestionarea Agenţiei pentru Agenda Digitală a României -denumită în continuare AADR, instituţie publică în subordinea Ministerului pentru Societatea Informatională, finantată integral din venituri proprii. În Expunerea de motive, iniţiatorii arată: ”prin această initiativă legislativă, s-ar degreva actul de justiţie, conflictele în utilizarea numelor de domenii putând fi soluţionate şi pe cale amiabilă între părţi sau pe cale extrajudiciară.”

Consiliul Legislativ a avizat favorabil propunerea legislativă cu avizul nr.146/17.02.2014, cu observaţii şi propuneri care nu au fost însuşite de iniţiatori.                                      


Propunerea legislativă a fost respinsă de Senat în şedinţa din 24.06.2014.    

Membrii comisiei au dezbătut proiectul de lege în şedinţa din 17.09.2014.

În urma dezbaterilor, membrii comisiei au hotărât în unanimitate, să avizeze favorabil  propunerea legislativă privind administrarea şi gestionarea domeniului de nivel superior „.ro”  în forma propusă de iniţiator.

 
Prin obiectul şi conţinutul său, proiectul de lege face parte din categoria legilor ordinare.

Potrivit art.75 alin. (1) din Constituţia României, republicată, Camera Deputaţilor este Cameră decizională.

PREŞEDINTE,

Iulian Iancu
Consilier parlamentar,
Dr. Maria Cristina Bălănescu

